ગુજરાતી ભાષામાં વ્યાપક અને સામાન્ય ઉપયોગમાં લેવાતો કોશ સાર્થ જોડણીકોશ જ છે. એક તો તે માન્ય જોડણીકોશ છે અને ભલે શબ્દના અર્થ કે સમજ જે જે અર્થ કે અર્થછાયામાં તે વપરાયો હોય તે દરેક તેમાં ન આપવામાં આવ્યો હોય તો પણ સામાન્ય ભાષકની જરૂરિયાત તેનાથી સંતોષાય છે. તેમ છતાંય તે સંપૂર્ણ કે સર્વગ્રાહી શબ્દકોશ નથી; તેના માટે તેની રચના કરનાર સંસ્થાનો તેવો દાવો પણ નથી. તેની પ્રથમ આવૃત્તિમાં ૪૩૭૪૩ શબ્દો હતા. (પૃષ્ઠ ૩૭૩; તેની 'પડતર કિંમત પોણાચાર રૂપિયા' હતી, 'વેચવાની કિંમત ત્રણ રૂપિયા') બીજીમાં ૪૬૬૬૧, (ઈ.સ. ૧૯૩૧), ત્રીજીમાં ૫૬૩૮૦ (૧૯૩૭) ચોથીમાં થોડા વધારે (ઈ.સ. ૧૯૪૯) પણ ખાસ ઉમેરો ન હતો, પાંચમીમાં ૬૮૪૬૭. પાંચમી આવૃત્તિ ૧૯૬૭માં પ્રસિદ્ધ થઈ ત્યારબાદ આજ સુધી પાંચમી આવૃત્તિનાં પુનર્મુદ્રણ જ થયા કર્યાં છે. તેના શબ્દભંડોળમાં કોઈ વધારો થયો નથી. વર્ષ ૨૦૦૫માં તેની પૂરવણી પ્રસિદ્ધ થઈ, તેનો ઉદ્દેશ અન્ય ભાષાના, વિશેષે કરીને અંગ્રેજી ભાષાના જે શબ્દો વ્યાપક રીતે વપરાતા હોય અને લગભગ રૂઢ જેવા થઈ ગયા હોય તે શબ્દો આપવા પૂરતો મર્યાદિત હતો. આ પૂરવણીમાં ૫૦૦૦ શબ્દો છે. આમ સાર્થ જોડણીકોશમાં ૬૮૪૭૩+૫૦૦૦ = ૭૩૪૭૩ જેટલા શબ્દો છે.